Twee en Twintigste Sondag van Koninkrykstyd - Missio
Twee en Twintigste Sondag van Koninkrykstyd
Dit is Koninkrykstyd. Die fokusteks besing die deurlopende, liefdevolle nakoming van God se wet vir 'n sinvolle lewe en die evangelieteks in Markus 12 is die Nuwe-Testamentiese toepassing daarvan. Psalm 119:1-8 besing die wonder van God se Woord as anker en kompas vir die lewe. Die Hebreërteks fokus op die verlossing van Jesus Christus en weereens op die toepassing daarvan met woorde soos "weldade", "dade" en "dien".
Die tekste vir vandag beklemtoon ongetwyfeld die sirkelgang tussen die erediens in die kerkgebou en die erediens van die lewe.
6 "Dit is die wet, die voorskrifte en die bepalings, wat die Here julle God my beveel het om vir julle te leer, sodat julle daarvolgens kan lewe in die land wat julle in besit gaan neem.
2"So sal jy die Here jou God jou lewe lank kan dien en gehoorsaam wees aan sy voorskrifte en gebooie wat ek jou gegee het, jy en jou hele nageslag, en dan sal jy 'n lang lewe hê. 3As jy luister, Israel, en as jy gehoorsaam is en lewe volgens my gebooie, sal jy voorspoedig wees en uitermate baie word in die land wat oorloop van melk en heuning. Dit is wat die Here die God van jou voorvaders jou beloof het.
10"Die Here jou God sal jou bring in die land waarvan Hy met 'n eed aan jou voorvaders Abraham, Isak en Jakob beloof het om vir jou groot en mooi stede te gee wat jy nie gebou het nie, 11huise vol voorrade waarvoor jy nie gewerk het nie, putte wat jy nie uitgekap het nie, wingerde en olyfboorde wat jy nie geplant het nie, en jy sal kos in oorvloed hê. 12Maar sorg dat jy nie dan die Here vergeet wat jou uit Egipte, uit die plek van slawerny, bevry het nie. 13Jy moet die Here jou God eer en dien en net in sy Naam 'n eed aflê.
16"Julle mag nie die geduld van die Here julle God op die proef stel soos julle by Massa gedoen het nie. 17Julle moet die gebooie van die Here julle God, sy verordeninge en sy voorskrifte, wat Hy jou gegee het, stiptelik gehoorsaam.
18"Doen wat reg is in die oë van die Here, sodat dit goed kan gaan met jou en dat jy die goeie land wat die Here met 'n eed aan jou voorvaders beloof het, kan ingaan en in besit neem, 19dat jy al jou vyande kan verdryf soos die Here belowe het.
20"Wanneer jou seun jou in die toekoms vra: Wat beteken die verordeninge en die voorskrifte en die bepalings wat die Here ons God vir u gegee het? 21moet jy hom antwoord: Ons was in Egipte die farao se slawe, en die Here het ons daar deur sy magtige dade bevry 22toe Hy voor ons oë tekens en groot wonderdade gedoen het en rampe oor Egipte laat kom het, oor die farao en sy hele huis. 23Maar vir ons het die Here daarvandaan laat wegtrek om ons in hierdie land te bring en dit vir ons te gee soos Hy aan ons voorvaders met 'n eed belowe het. 24Die Here het ons beveel om volgens al hierdie voorskrifte te lewe en om die Here ons God te dien, sodat dit altyd goed kan gaan met ons en sodat ons kan bly lewe soos dit nou die geval is. 25Ons sal die wil van die Here ons God doen as ons hierdie hele wet in sy teenwoordigheid gehoorsaam en daarvolgens lewe soos Hy ons beveel het."
Lied 154 vers 1 "Kom nou tesaam, laat ons vergader" of
4"Luister, Israel, die Here is ons God, Hy is die enigste Here. 5Daarom moet jy die Here jou God liefhê met hart en siel, met al jou krag. (Deut. 6:4-5)
Lied 541 "Ons bring aan U, Heer Jesus" of
Flam 130 "Here, Ons Here (Psalm 8)" of
29Jesus antwoord hom: "Die eerste is: 'Luister, Israel, die Here ons God is die enigste Here. 30Jy moet die Here jou God liefhê met jou hele hart en met jou hele siel en met jou hele verstand en met al jou krag.' 31Die tweede is: 'Jy moet jou naaste liefhê soos jouself.' Geen ander gebod is groter as dié twee nie." (Markus 12:29-31`)
[Of gebruik die prente van die wet soos wat ons voorstel onder "Familie-oomblik", om die wet op 'n kindervriendelike manier te lees.]
11Maar Christus het gekom as Hoëpriester van die weldade wat nou verwesenlik is. Hy dien in die verbondstent wat groter en volmaakter is en nie deur mense gemaak is nie, dit wil sê wat nie tot hierdie wêreld behoort nie. 12Met sy eie bloed en nie met dié van bokke en kalwers nie, het Hy net een maal die heiligdom binnegegaan en 'n ewige verlossing tot stand gebring. 13Wanneer die bloed van bokke en bulle en die as van 'n vers op die onreines gesprinkel word, maak dit hulle uiterlik rein. 14Hoeveel te meer sal die bloed van Christus ons gewete bevry van die las van dade wat tot die dood lei, sodat ons die lewende God kan dien! Hiervoor het Christus immers Homself as volkome offer deur die ewige Gees aan God geoffer. (Heb 9:11–14)
Psalm 119:1-2 of
VONKK 57 "Ek Gee Aan Julle 'n Nuwe Gebod" of
Flam 54 "Met My Hele Hart"
VONKK 160 "Dié Wat My Liefhet, Word Veilig Bewaar (Psalm 91)"
Melodie: MONIQUE – Anton Esterhuyse 2011
Klavierbegeleiding: Anton Esterhuyse 2011
Dié wat My liefhet, word veilig bewaar.
Dié wat my Naam ken, oorwin in gevaar.
As hul my aanroep, is Ek reeds daar,
hul sal met vreugde my redding ervaar.
Dié wat na God gaan vir skuiling
sal Hy veilig beskerm en omvou.
U bly my veilige vesting,
U, my Here, op wie ek vertrou.
Jy hoef nie angstig te wees nie,
vir 'n skielike skrik in die nag,
vir rowers wat rondsluip en aanval,
of 'n ramp wat jou tref op 'n dag.
hul sal met vreugde my redding ervaar
F152. "Vader, Heer, Ek Buig My Neer"
Oorspronklike titel: Father God, I wonder
Teks en Musiek: Ian Smale
Afrikaanse vertaling: 2006 Johan Engelbrecht
© Kingsway's Thankyou Music / Universal Songs
Vader, Heer, ek buig my neer,
verwonder my net elke keer
oor U wat alles van my weet
en steeds my God wil wees.
En nou is ek u kind ek mag nou
deel wees van u huisgesin
en ek sal nooit weer eensaam wees nie.
Vader, U is altyd by my!
Heer, ek loof en prys U!
Heer, ek loof en prys U
solank ek leef!
Laat families gesels oor die volgende vrae:
Wat is die beste ding wat jou pa en ma vir jou geleer het?
As jy self 'n ouer is, watter gewoontes of gedrag of houdings sien jy by jou kinders wat jou eie gewoontes/gedrag/houdings reflekteer?
Verduidelik vir die kinders wat 'n mezuzah is. 'n Mezuzah is 'n stukkie perkament met Deuteronomium 6:4-9 op. Dit is die sogenaamde "Shema" gebed. Hierdie perkament word in 'n mooi houertjie gesit, meestal met die Hebreeuse letter "shin", vir "Shaddai", wat 'n Hebreeuse woord vir God is. Hierdie Mezuzah word dan aan huise se deurkosyne vasgemaak, om die mense te herinner aan God se Woorde elke keer wat mense by die huis ingaan.
Laat kinders hul eie Mezuzah maak van 'n vuurhoutjiedosie wat hulle mooi versier en op 'n roomys stokkie vasmaak. Gee vir hulle afskrifte van die teks om in die dosies te sit.
Jy kan ook die tien gebooie vir die kinders verduidelik aan die hand van die prente wat jy in "Handboek vir die kategeet Graad 3" kry, waar elke nommer die spesifieke wet grafies uitbeeld.
Nota: Die fokus van dié preekriglyn is familie- of gesinsvernuwing, en gebruik gegewens uit die boek van Mark Holmen Faith begins at Home.
Een van die belangrikste dinge wat ons moet besef, is dat God vir ons is. Ons is Sy verteenwoordigers. Hy het ons gekies uit alles wat bestaan, as sy beeltenis, as dié skepsels wat Sy merk dra, wat lyk soos Hy, wat is soos Hy.
Baie van ons is bevoorreg om uit stabiele, liefdevolle huise te kom – al was ons ouers ook brose, breekbare, onvolmaakte mense. As ons terugdink aan ons jongdae was ons aardse pa's altyd daar vir ons, op vele maniere. Ons ma's was daar vir ons, op vele maniere. Hulle het saam 'n ruimte geskep waarin ons kon ontwikkel en groei en onsself kon wees.
Dié God wil families vernuwe. Dit is die boodskap wat die Here op ons hart lê vir vandag.
Search Institute se navorsing wys duidelik uit: ma's en pa's, oumas en oupas is die belangrikste geloofsvormende invloede in kinders se lewens. Ouers is tussen 60-80% daarvoor verantwoordelik dat kinders glo en grootouers vir meer as 30%.
Gesinsvernuwing begin dus met 'n besluit wat jy neem, ek wil die Here lief hê in alle omstandig-hede, in my persoonlike lewe, en in my huis, en in die wêreld daarbuite.
Ek wil vir jou 4 sleutels gee wat gesinsvernuwing sal oopsluit. Eintlik is dit ouerskap sleutels soos Mark Holmen dit beskryf:
Ouers is die belangrikste invloed in kinders se geloofsontwikkeling. Dit is die gedagte waarmee jy vandag hier moet uitstap. Dit is die oortuiging wat jou energie sal gee om jou geloof te begin leef. Jy is die belangrikste invloed in jou kind se geloofsontwikkeling. Punt. Dit is hoe dit werk. Dit is hoe dit vir jou sal werk. En die kanse vir sukses is groot, as jy maar net daarmee begin.
Jou kind se geloof sal waarskynlik 'n weerspieëling van jou geloof wees. As jy wil hê jou kinders moet 'n geloof hê wat hou, moet hulle in jou lewe 'n verhouding met Christus sien. Soos jy werk aan jou eie persoonlike geloofslewe, sal dit 'n onuitwisbare indruk op jou kinders maak. Hulle sal daardie invloed nie kan ontken of ignoreer nie.
Jy het Jesus, jou Verlosser wat jou vergewe en wat jou aanmoedig – Hy weet wat dit is om mens te wees, en wat die uitdagings van menswees is. Hy is 'n mens. Maar, Hy is ook meer, Hy is God, en dít is waarom Hy ons regtig kan help. Want, Hy verstaan, en Hy verander jou. Trouens, Hy is jou grootste Voorbidder, nie jou ma of pa of ouma of oupa nie. Jesus is.
Jy het die Heilige Gees wat diep binne in jou die krag en motivering gee om in geloof te kan lewe. Dit is Hý wat God se stem in jou laat eggo met God se wil in die praktyk van jou lewe. Dit is Hý wat jou herinner aan die wysheid wat jy nodig het om gesin situasies te hanteer. Natuurlik gebruik Hy veral die wysheid wat 'n mens al geleer het, deur die Bybel, deur die lewe, maar Hy laat Homself nie onbetuig nie, selfs al moet Hy jou in die hitte van die stryd ook bystaan. Op die kruispaaie van die lewe, só sê Spreuke, dáár is die stem van God hoorbaar, sy wysheid vir die besluite wat jy moet neem. Jy kan Hom daarvoor vertrou.
Jy het die Kerk, jou mede-gelowiges, wat saam met jou die pad wil stap. En jy het vele maniere waarop jy kan inskakel en 'n ondersteuningsgroep in die gemeente kan kry, 'n groep wat met jou die reis van die geloof kan onderneem. Selgroepe, Bybelstudiegroepe, Bybelskool, Dissipelskap, Kategese, Diensgroepe. En as jy nie reeds deel is van een nie, stig een, kom vra vir raad, kom maak voorstelle. Laat dié sisteem werk vir jou.
Maar, die belangrikste van alles, jy het God, die Skepper, die Vader, die Een wat alles gemaak het, wat alles begin het, wat só graag wil hê dat jy soos Hy sal wees, dat jy Sy verteenwoordiger sal wees, en dat jy al hoe meer soos Hy in hierdie wêreld sal optree. Wat jy ook al gaan doen om gehoorsaam te wees om jou geloof te begin leef, God sal jou daarin ondersteun. Soms gaan Hy jou deur moeilike situasies sit jou karakter te bou. Maar, dit is alreeds deel van die plan, om aan jou kinders iets van 'n lewende geloof te illustreer.
Jesus nooi jou vandag uit vir die avontuur van jou lewe. Die vraag is: Gaan jy Hom volg? Dit is waarop alles neerkom – gaan jy luister; gaan jy gehoorsaam wees? Die besluit wat jy neem, gaan nie net 'n invloed op jou hê nie, maar ook op jou kinders en hulle kinders, en op die voortbestaan van geloof in ons gemeenskap.